[pic] | KOMISIA EURÓPSKYCH SPOLOČENSTIEV | Brusel, 13.2.2008 KOM(2008) 72 v konečnom znení OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Politická stratégia na rok 2009 OBSAH 1. Posunúť Európu vpred 3 2. Časť I – Prioritné činnosti v roku 2009: občania na prvom mieste 4 2.1. Rast a zamestnanosť 4 2.2. Zmena klímy a trvalo udržateľná Európa 5 2.3. Realizácia spoločnej prisťahovaleckej politiky 5 2.4. Občania na prvom mieste 6 2.5. Európa ako globálny partner 6 2.6. Lepšia právna regulácia – Plnenie sľubov a zmena regulačnej kultúry 7 2.7. Priblíženie Európy k občanom 8 3. Časť II – Všeobecný rámec pre ľudské a finančné zdroje na rok 2009 9 3.1. Ľudské zdroje 9 3.1.2. Pridelenie zamestnancov podľa politických priorít 9 3.1.3. Posilnenie medziinštitucionálnej spolupráce 9 3.2. Zmeny v prideľovaní finančných zdrojov 9 3.2.1. Konkurencieschopnosť pre rast a zamestnanosť (výdavková kapitola 1a) 9 3.2.2. Súdržnosť pre rast a zamestnanosť (výdavková kapitola 1b) 10 3.2.3. Ochrana a riadenie prírodných zdrojov (výdavková kapitola 2) 10 3.2.4. Sloboda, bezpečnosť a spravodlivosť (výdavková kapitola 3a) 11 3.2.5. Občianstvo (výdavková kapitola 3b) 11 3.2.6. EÚ ako globálny partner (výdavková kapitola 4) 11 3.2.7. Prehľad zmien podľa výdavkových kapitol finančného rámca 13 PRÍLOHA – Kľúčové činnosti plánované na rok 2009 14 OZNÁMENIE KOMISIE POLITICKÁ STRATÉGIA NA ROK 2009 1. Posunúť Európu vpred Rok 2009 bude pre Európsku úniu dôležitým rokom. Prinesie so sebou nové zloženie Európskeho parlamentu a Európskej komisie. Rok 2009 by mal byť takisto rokom, v ktorom nadobudne platnosť Lisabonská zmluva. Závisí to od toho, či členské štáty ukončia proces jej ratifikácie. Vďaka takto vytvorenému stabilnému inštitucionálnemu rámcu sa bude môcť Únia sústrediť na riešenie konkrétnych nových výziev, akými sú podpora stáleho rastu a zamestnanosti v období globalizácie a podnietenie prechodu Európy na nízkoemisné hospodárstvo založené na efektívnom využívaní zdrojov. Obsahom tejto politickej stratégie sú priority stanovené pre posledný rok mandátu súčasnej Komisie. Strategické ciele vymedzené Komisiou na začiatku jej mandátu – podpora prosperity, solidarity, slobody a bezpečnosti a silnejšie postavenie Európy vo svete – predstavujú aj naďalej základné smerovanie činností Komisie. Od začiatku svojho funkčného obdobia Komisia prijala dôležité iniciatívy zamerané na plnenie týchto cieľov, postupné plnenie európskej agendy a upevnenie úlohy Európy v globalizovanom svete. Vzhľadom na inštitucionálne zmeny, ktoré nastanú v roku 2009, Komisia navrhne mnohé z jej základných zatiaľ nerealizovaných legislatívnych iniciatív už v roku 2008[1]. V roku 2009 bude Komisia užšie spolupracovať s Radou a Parlamentom s cieľom dosiahnuť dohodu vo veci neprejednaných návrhov. Bude sa snažiť, aby sa acquis uplatňovalo riadne v súlade s novým prístupom, ktorý bol odsúhlasený v septembri 2007[2]. Takisto zaistí, aby finančné programy schválené na obdobie 2007 – 2013 boli riadené efektívne a účelne, a aby sa finančné programy z obdobia 2000 – 2006 úspešne ukončili, a to v plnom súlade so zásadami riadneho finančného hospodárenia. Komisia sa takisto zameria na budúcnosť a položí základy pre najbližšie roky. Nadobudnutie platnosti Lisabonskej zmluvy si bude od Komisie vyžadovať predloženie viacerých konkrétnych návrhov, aby sa dosiahlo plné uplatňovanie jej ustanovení a aby priniesla nové možnosti a výhody pre občanov Únie. Preskúmanie rozpočtu a prebiehajúce verejné konzultácie by mali vytvoriť vhodné podmienky pre prípravu nasledujúceho finančného rámca, ktorý navrhne nová Komisia. Komisia predloží plán, v ktorom vymedzí najdôležitejšie oblasti ďalšej fázy stratégie trvalo udržateľného rozvoja. Komisia sa zviazala, že zachová stály počet zamestnancov a že po tom, ako sa naplnia miesta súvisiace s posledným rozšírením o Bulharsko a Rumunsko[3], nebude na obdobie 2009 – 2013 žiadať nové pracovné miesta. Akékoľvek iné personálne potreby sa budú riešiť vnútornými presunmi. 2. Časť I – Prioritné činnosti v roku 2009: občania na prvom mieste 2.1. Rast a zamestnanosť V centre politického programu Komisie bude stáť aj naďalej podpora trvalo udržateľného hospodárstva a sociálnej reformy v Európe v rámci aktualizovanej Lisabonskej stratégie pre rast a zamestnanosť. Vplyv svetových finančných otrasov na reálnu ekonomiku a zvyšovanie cien prvotných surovín si bude od EÚ vyžadovať, aby prehĺbila svoje štrukturálne reformy tak na úrovni EÚ ako aj na úrovni členských štátov. Rovnako sa bude pokračovať v energetickom odstraňovaní zbytočnej administratívnej záťaže, ktorú znášajú podniky. Realizácia nových programov súdržnosti EÚ zabezpečí významné zdroje investícií na regionálnej úrovni, vďaka ktorým sa bude môcť úspešne realizovať lisabonská stratégia. Zároveň sa bude podporovať účasť európskych sociálnych partnerov na lisabonskom programe. Komisia bude pokračovať v realizácii svojej rozsiahlej inovačnej stratégie, čo si vyžaduje rozšírenie Európskeho výskumného priestoru (EVP). Činnosti týkajúce sa pomoci pre MSP sa budú opierať o budúci „európsky zákon o malých podnikoch“ a zamerajú sa na využitie potenciálu kreatívnych odvetví. Budovanie Európy založenej na vedomostiach bude zahŕňať praktické kroky, akými sú pomoc Európskemu inovačnému a technologickému inštitútu (EITI) počas prvého roka jeho plného fungovania a posilnenie dialógu medzi univerzitami a podnikmi. Správa Komisie o dosiahnutých výsledkoch a budúcich výzvach Hospodárskej a menovej únie (HMÚ), ktorú predloží v máji 2008, načrtne opatrenia, ktoré sa majú prijať s cieľom pripraviť HMÚ na nasledujúcich 10 rokov. Hlavným bodom vyplývajúcim z preskúmania jednotného trhu v roku 2007 bude iniciatíva, ktorá bude spočívať vo vytvorení spoločného partnerstva medzi Komisiou a členskými štátmi s cieľom uplatňovať a rešpektovať právne predpisy jednotného trhu. Pritom sa jasne stanovia príslušné úlohy Komisie a členských štátov, ako aj oblasti ich spoločnej zodpovednosti, o ktoré sa delia pri zabezpečovaní riadneho fungovania jednotného trhu. Zmení a doplní sa niekoľko smerníc nového prístupu s cieľom modernizovať jednotný trh výrobkov a tieto smernice budú zosúladené s novým legislatívnym rámcom. Prijmú sa opatrenia v oblasti finančných služieb, predovšetkým v rámci retailových finančných služieb. Komisia sa aktívne zapojí do riešenia svetových finančných otrasov, čo si bude vyžadovať dlhodobé úpravy finančných služieb, pokiaľ ide o normy a kontrolu. S cieľom využiť potenciál podnikov sa budú podporovať činnosti Spoločenstva v oblasti hospodárskej súťaže, najmä prostredníctvom prieskumov na úrovni jednotlivých odvetví, prísnejšieho uplatňovania antitrustových právnych predpisov a právnych predpisov týkajúcich sa štátnej pomoci v odvetviach, ktoré sú dôležité pre úspech lisabonskej stratégie (ako napríklad sieťové odvetvia, finančné služby a informačné a komunikačné technológie). Komisia bude pokračovať vo svojej činnosti v oblasti energetickej politiky pre Európu prostredníctvom aktualizovaného strategického preskúmania tejto politiky v súlade so závermi zasadnutia Európskej rady z marca 2007, čo bude viesť k príprave nového akčného plánu pre oblasť energetiky na obdobie 2010 – 2014. Ďalšie činnosti budú zahŕňať vykonávanie nových právnych predpisov o vnútornom trhu s energiou, ďalší rozvoj sledovania trhu s energiou a lepšiu bezpečnosť dodávok. V oblasti dopravy bude hlavnou prioritou úspešne realizovať projekt Galileo, ktorý bude odteraz riadiť Komisia. Budú pokračovať činnosti spojené s ekologizáciou odvetvia dopravy a úspešným vývojom systémov jej riadenia. Cieľom sprísnenia inšpekcií bude zaistenie väčšej bezpečnosti odvetvia dopravy a energetiky. Komisia takisto položí základy pre budúcu dopravnú politiku predložením podrobného posúdenia dosiahnutého pokroku a dlhodobého výhľadu. 2.2. Zmena klímy a trvalo udržateľná Európa Na konferencii o zmene klímy, ktorá sa konala v roku 2007 na Bali, sa stanovil plán rokovaní o celosvetovej dohode, ktorá by sa mala uzatvoriť koncom roka 2009 pre obdobie po roku 2012. Proces rokovania Organizácie Spojených národov sa významne zintenzívni a bude doplnený o diskusie s kľúčovými medzinárodnými partnermi. Európska únia si v týchto medzinárodných rokovaniach zachová vedúcu pozíciu a prijme v tomto zmysle konkrétne opatrenia v rámci Európy. Prioritou preto bude začať fázu vykonávania balíka opatrení v oblasti energetiky a zmeny klímy. To bude zhŕňať zavedenie aktualizovaného systému obchodovania s emisnými kvótami a prijatie nových právnych predpisov týkajúcich sa obnoviteľných zdrojov energie, začne sa plniť akčný plán energetickej účinnosti a rozvíjať nízkouhlíkové technológie. Podporia sa činnosti, ktoré prispejú k prispôsobeniu sa vplyvom zmeny klímy s cieľom pomôcť Európe pripraviť sa na zmenu v rôznych politických oblastiach a pomôcť medzinárodným partnerom – konkrétne rozvojovým krajinám – plniť medzinárodne dohodnuté ciele. Komisia bude pokračovať v činnostiach, ktoré začala v roku 2008, aby podporila trvalo udržateľnú spotrebu a životaschopnú priemyselnú politiku v Európe. Na základe správy o akčnom pláne EÚ pre biodiverzitu z roku 2008 a zasadnutia Konvencie OSN o biologickej diverzite v Bonne sa snahy o zachovanie biodiverzity ešte viac posilnia. Presadzovanie a vykonávanie právnych predpisov Spoločenstva o životnom prostredí bude v roku 2009 stredobodom pozornosti. Komisia bude v roku 2009 pokračovať v rozvoji novej integrovanej námornej politiky a predloží návrh na reformu spoločnej organizácie trhu s výrobkami rybolovu a akvakultúry. Takisto má v úmysle realizovať výsledky dohody o „zdravotnej kontrole“ spoločnej poľnohospodárskej politiky. Budú pokračovať činnosti zamerané na zlepšovanie kvality poľnohospodárskych výrobkov, ktoré budú vychádzať z výsledkov zelenej knihy z roku 2008. Na žiadosť Európskej rady, Komisia predloží Stratégiu pre región Baltského mora. 2.3. Realizácia spoločnej prisťahovaleckej politiky Rozvoj spoločnej prisťahovaleckej politiky bude aj naďalej základnou prioritou, ktorej cieľom bude naplniť výzvy a využiť príležitosti, ktoré ponúka migrácia v období globalizácie. V nadväznosti na oznámenie o prisťahovalectve, ktoré bude predložené v roku 2008, Komisia v súlade so svojím záväzkom zahrnie problematiku prisťahovalectva do jej najširších politík hospodárskeho rozvoja, konkurencieschopnosti a sociálneho začlenenia. Rok 2009 bude prvým rokom plného fungovania Európskej migračnej siete národných kontaktných bodov. Komisia bude ďalej rozvíjať integrované riadenie hraníc a spoločnú vízovú politiku a bude pracovať na dokončení spoločného európskeho azylového systému do roku 2010. Zároveň bude pokračovať v procese spájania migračnej politiky EÚ s vonkajšími činnosťami vrátane rozvoja a obchodu. 2.4. Občania na prvom mieste Komisia je presvedčená, že EÚ musí aj naďalej zameriavať svoju pozornosť na politiky, ktoré sú priamym predmetom záujmu občanov. Predložia sa iniciatívy, ktoré zjednodušia život občanov pri vykonávaní ich práv na voľný pohyb v rámci Únie alebo pri cestovaní do krajín mimo EÚ. Naďalej sa bude pracovať na vytváraní spoločného priestoru spravodlivosti, najmä zaistením vzájomného uznávania rozsudkov v rámci EÚ a zlepšením prístupu občanov EÚ k spravodlivosti. EÚ by mala takisto pokračovať vo svojom úsilí o zaistenie bezpečnosti občanov EÚ. Osobitná pozornosť sa bude v roku 2009 venovať boju proti rizikám teroristického útoku, ktoré predstavujú chemickú, biologickú, atómovú a rádiologickú hrozbu. Komisia predloží návrhy na upevnenie účinnej civilnej ochrany, ktoré budú vychádzať najmä z oznámenia o predchádzaní teroristickým útokom plánovaného na rok 2008. V oblasti verejného zdravia bude predložených viacero iniciatív ako súčasť vykonávania stratégie EÚ v oblasti zdravia prijatej v roku 2007. Okrem toho sa bude riešiť problém bezpečnosti pacientov prostredníctvom návrhu o lekárskych zariadeniach. Obsahom nových návrhov bude bezpečnosť potravín, zdravie a dobré podmienky zvierat a posilnia sa kontrolné činnosti zamerané na zabezpečenie súladu s platnými normami v týchto oblastiach. Takisto sa budú prísnejšie uplatňovať pravidlá bezpečnosti spotrebiteľských výrobkov. Pokiaľ ide o právne predpisy týkajúce sa chemických výrobkov, prvé roky uplatňovania nariadenia REACH (registrácia, hodnotenie a autorizácia chemických látok) budú rozhodujúce pre úspech tejto politiky. Cieľom revidovaného sociálneho programu je poskytnúť Európanom lepšie príležitosti a nové možnosti. Ide o realizáciu aktívnych politík trhu práce založených na flexiistote – pomoc občanom pri rozvíjaní ich zručností a schopností s cieľom nájsť si nové zamestnanie, pričom sa môžu oprieť o bezpečnostnú sieť. Činnosti sa v roku 2009 osobitne zamerajú na mládež a cezhraničnú mobilitu mladých ľudí. Európske programy zamerané na mládež a vzdelávanie pomôžu mladým ľuďom využívať príležitosti počas celého ich života. Normy, ktoré boli stanovené v oblastiach, akými je zdravie a bezpečnosť pri práci, rovnosť medzi ženami a mužmi, voľný pohyb osôb a boj proti diskriminácii, sa musia účinne uplatňovať a hodnotiť a v prípade potreby aktualizovať. Komisia sa zaviazala, že sa bude zaoberať novými prístupmi riadenia zmeny a otázkami, akými je začlenenie. 2.5. Európa ako globálny partner Nadobudnutie platnosti Lisabonskej zmluvy by malo významne pozdvihnúť viditeľnosť Únie na medzinárodnej scéne. Komisia uskutoční potrebné kroky na zabezpečenie účinnej premeny tohto nového rámca na skutky, a to prostredníctvom príprav na vytvorenie Európskeho útvaru pre vonkajšiu činnosť. Hlavnými témami vonkajšej politiky budú aj naďalej energetická bezpečnosť, zmena klímy a migrácia a budú slúžiť na posilnenie záväzku EÚ súvisiaceho s dosiahnutím účinného multilateralizmu. Súčasné finančné otrasy si vyžadujú koordinovanú reakciu EÚ, najmä rozhodnejšiu prítomnosť Komisie v rámci medzinárodných finančných inštitúcií. Komisia bude pokračovať vo vykonávaní obnoveného konsenzu v oblasti rozširovania. Prístupové rokovania s Chorvátskom vstúpia do rozhodujúcej fázy, zatiaľ čo prístupové rokovania s Tureckom budú aj naďalej pokračovať. Ich výsledok bude závisieť od rýchlosti uskutočňovania reforiem a pokroku pri plnení stanovených požiadaviek. Krajiny západného Balkánu sa v rámci procesu stabilizácie a pridruženia priblížia k budúcemu členstvu, a to za predpokladu, že splnia stanovené podmienky a uskutočnia potrebné reformy. Komisia bude zastávať hlavnú úlohu pri vymedzení budúceho postavenia Kosova, najmä prostredníctvom využívania nástrojov Spoločenstva na podporu budúceho Medzinárodného civilného úradu a misie EBOP na podporu právneho štátu a prostredníctvom celkovej koordinácie pomoci pri reformnom procese v Kosove. Európska susedská politika (ESP) sa zameria na plné vykonávanie dvanástich akčných plánov ESP. V roku 2009 by malo byť možné uzatvoriť rokovania o novej rozšírenej dohode s Ukrajinou. Očakáva sa, že sa bude rokovať o nových zmluvných podmienkach s Líbyou a Moldavskou republikou. Hlavnou prioritou bude aj naďalej potreba užšej spolupráce s Ruskom a dosiahnutie rozšírenej dohody. Pokiaľ ide o Blízky východ, rýchlejšie smerovanie podporené konferenciou v Annapolise dáva nádej na dosiahnutie pozitívnych výsledkov. Komisia bude plniť svoju úlohu v Štvorke a pokračovať v prideľovaní významných finančných prostriedkov tomuto regiónu. Naďalej sa budú prehlbovať činnosti zamerané na vytvorenie užších politických a hospodárskych vzťahov s partnermi na celom svete. Rok 2009 bude rokom dôležitých príležitostí na ďalšie upevnenie vzťahov so Spojenými štátmi a inými kľúčovými priemyselnými partnermi. Takisto sa prehĺbi spolupráca s krajinami ASEAN, Čínou a Indiou. V rámci strategického partnerstva s Latinskou Amerikou sa EÚ bude snažiť pokračovať v rokovaniach o dohodách o pridružení s Andským spoločenstvom, Strednou Amerikou a Mercosurom a ak to bude možné, bude sa snažiť o ich uzavretie. Významne sa prehĺbi činnosť EÚ zameraná na podporu medzinárodnej bezpečnosti a stability. Misia na podporu právneho štátu v Kosove bude základom pre zabezpečenie stability Kosova a jeho dlhodobý rozvoj. Policajná misia EBOP v Afganistane by mala byť plne operatívna a mať skutočný vplyv na bezpečnosť tejto krajiny. Prehĺbi sa spolupráca s cieľom vytvorenia podmienok potrebných na dosiahnutie trvalo udržateľného rozvoja. V širšom slova zmysle, Komisia bude pokračovať vo vylepšovaní svojej pripravenosti a schopnosti riešiť krízy v tretích krajinách. Komisia zavedie 8 operačných tematických partnerstiev v rámci spoločnej stratégie EÚ a Afrika a bude pomáhať krajinám Afriky, Karibiku a Tichomoria (AKT) lepšie sa integrovať do svetového hospodárstva. Bude vykonávať akčný plán založený na európskom konsenze o humanitárnej pomoci s cieľom posilniť svoju schopnosť čeliť humanitárnym krízam a výzvam. Hlavnou prioritou bude aj naďalej kolo rokovaní o rozvoji v Dauha a uzavretie dohody v roku 2008, ktorej vykonávanie bude hlavným cieľom roka 2009. Zároveň budú pokračovať rokovania o novej generácií bilaterálnych dohôd o voľnom obchode. Komisia sa zameria aj na ďalšie oblasti svojho programu „Globálna Európa“ a bude pokračovať v presadzovaní zlepšeného prístupu na trh, lepšej ochrany duševného práva a vyrovnaných obchodných vzťahov s kľúčovými partnermi, akými je napríklad Čína. 2.6. Lepšia právna regulácia – Plnenie sľubov a zmena regulačnej kultúry Do konca roku 2009 Komisia uskutoční analýzu acquis , pristúpi k realizácii svojho programu postupného zjednodušenia a začne kodifikačný projekt, čo bude mať hmatateľné účinky na konkurencieschopnosť a rast. Komisia má v úmysle predložiť v roku 2009 väčšie množstvo návrhov zameraných na zníženie administratívnej záťaže. Tieto návrhy neovplyvnia politické ciele ani ambície existujúcich textov. Dá sa preto očakávať ich rýchle prijatie. Zároveň sa uskutoční revízia vykonávania akčného programu na zníženie administratívnej záťaže a posúdi sa pokrok plnenia cieľa zníženia administratívnej záťaže o 25 % do roku 2012. Lepšia právna regulácia je takisto kľúčovým prvkom reakcie EÚ na globalizáciu. Vďaka vynaloženej snahe o zlepšenie regulačného rámca a rozvíjaní striktných noriem v oblastiach, akými je zdravie, bezpečnosť a ochrana životného prostredia, EÚ môže prispieť k formovaniu svetového regulačného rámca. EÚ bude pokračovať v rokovaniach so svojimi kľúčovými partnermi o spolupráci v oblasti regulácie, zbližovaní noriem a rovnocennosti pravidiel. Skutočné výhody programu lepšej právnej regulácie sa dosiahnu len prostredníctvom úspešnej spolupráce s ostatnými inštitúciami a členskými štátmi. V roku 2009 sa posúdi pokrok dosiahnutý pri účinnej transpozícii a uplatňovaní právnych predpisov EÚ. Pokiaľ ide o iniciatívy týkajúce sa zjednodušenia, ich účinky sa prejavia až po tom, ako európske inštitúcie schvália príslušné návrhy a členské štáty ich uplatnia. Toto si vyžaduje vytvorenie partnerstva – spoločnú prácu s cieľom rýchleho prijímania návrhov a spoluprácu s členskými štátmi pri realizácii spoločných politických cieľov. 2.7. Priblíženie Európy k občanom Rok 2009 bude osobitne dôležitým rokom v oblasti poskytovania informácií o Európe. Na začiatku roka by mala nadobudnúť platnosť Lisabonská zmluva, ktorá povedie k významným inštitucionálnym zmenám a pomôže pripraviť pôdu pre voľby do Európskeho parlamentu. Komunikačné priority budú odrážať politické priority stanovené v ročnej politickej stratégii a budú sa zameriavať na oblasti, ktoré predstavujú priamy záujem občanov EÚ. Nedávne prieskumy ukazujú, že názory občanov sa stretávajú, pokiaľ ide o skutočné priority EÚ: hospodársky a sociálny rozvoj vedúci k lepšej kvalite života, ochrana životného prostredia (často spojená s politikou v oblasti energetiky), bezpečnosť, migrácia, vzdelávanie a boj proti terorizmu. Prácou na týchto prioritách sa Komisia spolu s ostatnými európskymi inštitúciami a členskými štátmi bude snažiť dosiahnuť čo najlepšie výsledky s cieľom podporiť živú debatu o európskych politikách v čase blížiacich sa európskych volieb, ako aj v období po voľbách. Komisia preto navrhne tieto komunikačné priority: Názov | Stručný opis | Lisabonská zmluva: dosahovanie výsledkov | Lepšia správa vecí verejných a politiky, najmä pokiaľ ide o úlohu EÚ vo svete a v priestore spravodlivosti, slobody a bezpečnosti Informačná kampaň pre občanov o sociálnom rozmere Charty základných práv | Reforma rozpočtu, meniaca sa Európa | Preskúmanie rozpočtu EÚ zahŕňajúce všetky aspekty výdavkov a zdrojov EÚ | Rast a zamestnanosť | Predložená vzhľadom na obavy občanov vrátane európskeho roka tvorivosti a inovácie | Energia a zmena klímy | Oznámená na základe prvých výsledkov dosiahnutých v roku 2007 a 2008 | 3. Časť II – Všeobecný rámec pre ľudské a finančné zdroje na rok 2009 3.1. Ľudské zdroje „Previerka“[4] uskutočnená na začiatku roka 2007 potvrdila potrebu ukončenia postupného vytvárania nových pracovných miest v súvislosti s pristúpením Bulharska a Rumunska (EÚ-2), pričom posledná tranža predstavuje vytvorenie 250 nových miest v roku 2009. Komisia sa zaviazala, že po ukončení tohto procesu naplní všetky personálne potreby do roku 2013 prostredníctvom vnútorných presunov. 3.1.2. Pridelenie zamestnancov podľa politických priorít Komisia predpokladá, že v roku 2009 bude disponovať 250 novými pracovnými miestami spojenými s rozšírením. Ďalších 600 miest sa vytvorí prostredníctvom presunov. K dispozícii teda bude 850 nových pracovných miest, ktoré sa využijú na naplnenie prioritných potrieb. Tieto miesta budú rozdelené tak, aby sa podporili priority stanovené v ročnej politickej stratégii, akými je Lisabonská stratégia pre rast a zamestnanosť, uplatňovanie acquis , zmena klímy, energetika a migrácia. Takisto sa zohľadnia nové požiadavky vyplývajúce z nadobudnutia platnosti Lisabonskej zmluvy. Ústredným útvarom zodpovedným za asistenčné a koordinačné činnosti nebudú pridelené nové miesta okrem lingvistických a prekladateľských útvarov, ktorým bude pridelený obmedzený počet zamestnancov. Okrem toho sa bude od všetkých generálnych riaditeľstiev a útvarov vyžadovať, aby do konca roku 2008 racionalizovali svoje interné asistenčné a koordinačné činnosti. 3.1.3. Posilnenie medziinštitucionálnej spolupráce Komisia pokročila v rámci svojej širšej úvahy o realizovateľnosti užšej medziinštitucionálnej spolupráce. Na základe správy, ktorú si vyžiadal Európsky parlament[5], Komisia potvrdzuje, že štruktúra troch administratívnych úradov spĺňa kritéria ich zmeny na medziinštitucionálne orgány a preskúma možnosti predloženia príslušných návrhov týkajúcich sa prípadného vytvorenia medziinštitucionálnych úradov alebo iných foriem spolupráce, akými sú napríklad dohody na úrovni útvarov. 3.2. Zmeny v prideľovaní finančných zdrojov 3.2.1. Konkurencieschopnosť pre rast a zamestnanosť (výdavková kapitola 1a) Pre túto výdavkovú podkapitolu sa plánuje zvýšenie o 619 miliónov EUR (5,8 %), ktoré je určené predovšetkým na kľúčové činnosti prispievajúce k plneniu cieľov lisabonskej stratégie, ktorými sú: konkurencieschopnosť, udržateľný rast a zamestnanosť. Pôjde konkrétne o Siedmy rámcový program pre výskum a technický rozvoj (631 miliónov EUR), Program celoživotného vzdelávania (63 miliónov EUR) a Program pre konkurencieschopnosť a inovácie (PKI) (75 miliónov EUR). Rozhodnutie rozpočtového orgánu o financovaní projektu GALILEO a Európskeho technologického inštitútu sa vykoná prostredníctvom prerozdelenia zdrojov vo výške 200 miliónov EUR (2009 – 1013) v rámci výdavkovej podkapitoly 1a, pričom 50 miliónov EUR bude pochádzať zo zníženia finančného príspevku Spoločenstva na decentralizované agentúry. Okrem toho Komisia vykoná podrobné posúdenie využitia dostupných príjmov pridelených decentralizovaným agentúram a príslušne upraví výšku príspevku Spoločenstva. Navrhované vytvorenie dvoch nových agentúr – Európskeho úradu pre trh elektronických komunikácií a Agentúry pre spoluprácu energetických regulačných úradov – bude mať obmedzený vplyv na rezervu v rámci stropu výdavkovej kapitoly 1a. Agentúra pre spoluprácu energetických regulačných úradov bude financovaná prostredníctvom príslušného zníženia finančných prostriedkov v rámci iných činností (najmä v rámci inštitucionálnych výsadných práv) v oblastiach politiky doprava a energetika . Európsky úrad pre trh elektronických komunikácií, ktorý má byť vytvorený v roku 2010, bude financovaný prostredníctvom čiastočného prerozdelenia v rámci oblasti politiky informačná spoločnosť a čiastočne zvýšením o 37,5 miliónov EUR na obdobie 2009 – 2013. Komisia navrhuje pokračovať v prípravných činnostiach týkajúcich sa operačných služieb systému Globálneho monitorovania pre životné prostredie a bezpečnosť (GMES). Suma 5 miliónov EUR pridelená na tieto prípravné činnosti bude financovaná čiastočne z rezervy (2 milióny EUR) a čiastočne vnútorným prerozdelením (3 milióny EUR) v rámci oblasti politiky podnikanie . Z toho vyplývajúca dostupná rezerva v rámci stropu výdavkov na rok 2009 predstavuje 65 miliónov EUR. 3.2.2. Súdržnosť pre rast a zamestnanosť (výdavková kapitola 1b) Finančné prostriedky pridelené na súdržnosť pre rast a zamestnanosť sa v súlade s existujúcim plánovaním zvýšia o 1 538 miliónov EUR, čo predstavuje zvýšenie o 3,3 % v porovnaní s rokom 2008. Po prijatí operačných programov a stanovení podmienok pre ich účinné riadenie a kontrolu sa Komisia zameria na to, ako čo najviac zvýšiť ich vplyv, pokiaľ ide o súdržnosť a rast. 3.2.3. Ochrana a riadenie prírodných zdrojov (výdavková kapitola 2) Pokiaľ ide o členské štáty, ktoré vstúpili do Únie v roku 2004, bude sa pokračovať v postupnom zavádzaní priamej pomoci pre poľnohospodárstvo. Pôjde o zvýšenie z 50 % na 60 % konečnej výšky pomoci. Pokiaľ ide o členské štáty, ktoré vstúpili do Únie v roku 2007, pôjde o zvýšenie z 30 % na 35 %. Po prijatí väčšiny programov pre rozvoj vidieka na začiatku roka 2008, budú v roku 2009 zavedené všetky štruktúry potrebné pre ich úspešnú realizáciu. Vyčlenia sa finančné prostriedky na zlepšenie konkurencieschopnosti poľnohospodárstva, zlepšenie životného prostredia vo vidieckych oblastiach, ako aj na zlepšenie kvality života a diverzifikáciu hospodárstva na vidieku. Finančné prostriedky určené na program LIFE+ sa v roku 2009 zvýšia o 5,6 %. Pokiaľ ide o námornú politiku, Komisia navrhuje pokračovať vo svojich prípravných činnostiach (6 miliónov EUR) prostredníctvom prerozdelenia disponibilných zdrojov v rámci politiky rybného hospodárstva. 3.2.4. Sloboda, bezpečnosť a spravodlivosť (výdavková kapitola 3a) V roku 2009 by sa výdavky mali zvýšiť o približne 100 miliónov EUR (16 %). Vynaložia sa dodatočné finančné prostriedky na oblasti ako riadenie vonkajších hraníc, vízová politika a voľný pohyb osôb (+18 %) a spoločná prisťahovalecká politika a azylová politika (+18 %). Vzhľadom na rozhodnutie o zvýšení finančných prostriedkov pre agentúru FRONTEX prijatom rozpočtovým orgánom v roku 2008 a nové iniciatívy, ktoré budú predložené v roku 2008 (vytvorenie Európskeho systému hraničnej kontroly – Eurosur, vytvorenie systému evidencie vstupov a výstupov a opatrení na zjednodušenie pohybu na vonkajších hraniciach), Komisia navrhuje v roku 2009 zvýšenie o 30 miliónov EUR. Táto udržateľná úroveň (70 miliónov EUR ročne) sa udrží počas celého obdobia 2010 – 2013. Vzhľadom na toto zvýšenie a úspory vo výške 20 miliónov EUR na rozsiahle počítačové systémy (SIS II, VIS a Eurodac) v roku 2009, dostupná rezerva v rámci stropu výdavkovej kapitoly 3a predstavuje 29 miliónov EUR. 3.2.5. Občianstvo (výdavková kapitola 3b) V súlade s finančným plánovaním bolo na výdavkovú kapitolu 3b vyčlenených približne 630 miliónov EUR, zvýšenie o 5,3 %, ktoré umožní lepšie financovanie základných činností týkajúcich sa európskych občanov: verejné zdravie, ochrana spotrebiteľa, civilná ochrana, kultúrne programy a komunikácia. Strop výdavkovej kapitoly 3b je približne rovnaký ako v roku 2007. 3.2.6. EÚ ako globálny partner (výdavková kapitola 4) Hlavnými politickými prioritami EÚ v roku 2009 bude aj naďalej presadzovanie vnútorných politík mimo EÚ, mierový proces na Blízkom východe a vymedzenie budúceho postavenia Kosova. Nedávny politický vývoj (konferencie v Annapolise a Paríži) naznačil možnosť dosiahnutia pokroku smerom k mierovej dohode na Blízkom východe. V roku 2009 bude Komisia pokračovať v realizácii Akčnej stratégie EÚ pod názvom „Budovanie štátu pre mier“ a bude sledovať plnenie trojročného rozpočtového a rozvojového plánu Palestínskej samosprávy. EÚ významne prispeje aj k finančnému mechanizmu PEGASE vytvorenému s cieľom nahradiť dočasný medzinárodný mechanizmus, ktorý (i) poskytne pomoc pri realizácii palestínskeho reformného a rozvojového plánu a (ii) bude používať rôzne prostriedky zabezpečujúce transparentné poskytovanie pomoci určenej na oblasti, akými je správa vecí verejných, sociálny rozvoj, rozvoj hospodárskeho a súkromného sektora a verejná infraštruktúra, a to buď priamo Palestínskej samospráve alebo samotným príjemcom. Na zasadnutí Európskej rady 14. decembra 2007 sa uviedlo, že „ EÚ je pripravená zhostiť sa hlavnej úlohy pri posilňovaní stability v regióne a pri procese vymedzenia budúceho postavenia Kosova “. Komisia bude zohrávať hlavnú úlohu pri využívaní nástrojov Spoločenstva na podporu budúceho medzinárodného civilného úradu a misie EBOP na podporu právneho štátu a pri upevňovaní reforiem potrebných na osvojenie si európskych hodnôt a noriem. Podpora procesu vymedzenia postavenia Kosova a pomoc Kosovu pri plnení jeho budúcich záväzkov v rámci dohody o stabilizácii a pridružení si bude vyžadovať dodatočné finančné zdroje. Sumy plánované v súčasnosti pre Palestínu a Kosovo sa budú musieť zvýšiť. Avšak vzhľadom na to, že presné požiadavky súvisiace s mierovým procesom na Blízkom východe a v Kosove budú závisieť od vývoja v najbližších mesiacoch, Komisia má v úmysle spresniť svoje požiadavky v predbežnom návrhu rozpočtu alebo neskôr počas rozpočtového postupu. V súčasnosti je pre Palestínu vyčlenených 1 537 miliónov EUR na obdobie 2007 – 2013 a pre Kosovo 535 miliónov EUR na obdobie 2007 – 2011. Okrem misií EBOP v Kosove, ktorých presné náklady na rok 2009 sa ešte musia posúdiť, rozpočet EBOP stanovený v pôvodnom finančnom pláne bude v roku 2009 dosahovať sumu 243 miliónov EUR, čo predstavuje zvýšenie o 43 miliónov EUR oproti predbežnému návrhu rozpočtu v roku 2008. Ďalšie iniciatívy v rámci vonkajších vzťahov EÚ si budú vyžadovať buď stanovenie nového smerovania alebo ďalšie zdroje. Ide o tieto iniciatívy: - nová stratégia EÚ pre Strednú Áziu prijatá Európskou radou v júni 2007. S cieľom podporiť prispôsobené „iniciatívy“ pre päť krajín, ktorých sa táto stratégia týka, Komisia navrhuje sústrediť pomoc na obdobie 2009 – 2013 a vyčleniť 15 miliónov EUR na rok 2009 a 25 miliónov EUR na rok 2010. Tieto sumy sa vyrovnajú pridelenými finančnými prostriedkami v roku 2012 a 2013, a tak sa rozpočet vo výške 690 miliónov EUR na obdobie 2007 – 2013 nezmení; - tematický program pre životné prostredie a udržateľné hospodárenie s prírodnými zdrojmi vrátane energie (ENRTP) v rámci nástroja rozvojovej spolupráce na posilnenie Globálnej aliancie proti zmene klímy (GCCA) a spolufinancovanie verejno-súkromného partnerstva pre transfer technológií v oblasti zmeny klímy. V súlade s plánom prijatom na konferencii na Bali sa v roku 2009 pridá k súčasným prostriedkom v rámci kapitoly 21 04 „Životné prostredie a trvalo udržateľné riadenie prírodných zdrojov vrátane energie“ suma 10 miliónov EUR, ktorá sa zvýši na 20 miliónov EUR v roku 2013, a tak dosiahne celkovú sumu 934,5 miliónov EUR pre obdobie 2007 – 2013. Dostupná rezerva v rámci stropu výdavkovej kapitoly 4 predstavuje okolo 120 miliónov EUR. Bude potrebná na pokrytie potrieb súvisiacich s Palestínou a Kosovom počas roka. 3.2.7. Prehľad zmien podľa výdavkových kapitol finančného rámca VÝDAVKOVÉ KAPITOLY | 2009 | Výhľad na obdobie 2010 – 2013 | Pôvodný plán | Zmeny RPS | Revidovaný plán | Pôvodný plán | Zmeny RPS | Revidovaný plán | 1a. Konkurencieschopnosť pre rast a zamestnanosť | Strop FR – výdavková podkapitola 1a | 11 272.0 | 11 272.0 | 55 011.0 | 55 011.0 | Výdavková podkapitola 1a spolu | 11 205.0 | -1.5 | 11 203.5 | 54 367.4 | 41.0 | 54 408.4 | Rezerva | 67.0 | 68.5 | 643.6 | 602.6 | 3a. Sloboda, bezpečnosť a spravodlivosť | Strop FR - výdavková kapitola 3a | 872.0 | 872.0 | 5 298.0 | 5 298.0 | Výdavková kapitola 3a spolu | 829.8 | 12.8 | 842.6 | 5021.8 | 92.0 | 5113.8 | Rezerva | 42.2 | 29.4 | 276.2 | 184.2 | 4. EÚ ako globálny partner | Strop FR - výdavková kapitola 4 | 7 440.0 | 7 440.0 | 34 915.0 | 34 915.0 | Výdavková kapitola 4 spolu | 7 292.1 | 25.0 | 7 317.1 | 33 894.4 | 45.0 | 33 939.4 | Rezerva | 147.9 | 122.9 | 1 020.6 | 975.6 | PRÍLOHA – Kľúčové činnosti plánované na rok 2009 1. Rast a zamestnanosť Lisabonská stratégia pre rast a zamestnanosť Ročné vyhodnotenie dosiahnutého pokroku a určenie oblastí budúcej činnosti Legislatívne návrhy zamerané na zníženie administratívnej záťaže v rámci akčného programu Komisie Oznámenie o odvetvovom sociálnom dialógu a jeho prínose pre lisabonskú stratégiu Oznámenie o výskume a inovácii v oblasti informačných a komunikačných technológií a prípravné činnosti Oznámenie o dialógu medzi univerzitami a podnikmi Zelená kniha o využití potenciálu kultúrnych a inovatívnych odvetví Jednotný trh a hospodárska súťaž Odporúčanie pre spoločné partnerstvo s členskými štátmi Systematickejšia a integrovanejšia kontrola kľúčových trhov tovaru a služieb vrátane odvetvových prieskumov týkajúcich sa hospodárskej súťaže Zosúladenie odvetvových právnych predpisov v oblasti vnútorného trhu tovarov s novým legislatívnym rámcom (jeho prijatie je naplánované na rok 2008) Pokračovanie činností v oblasti retailových finančných služieb (hypotekárne úvery, mobilita bankových klientov, vytvorenie Jednotnej oblasti platieb v eurách, viazanie produktov a iné nekalé praktiky, cezhraničné riešenie sporov medzi spotrebiteľmi a poskytovateľmi finančných služieb) Dane Činnosti spojené s aktualizovanou stratégiou v oblasti DPH; príprava iniciatív v oblasti zoskupovania na účely DPH a uplatňovanie DPH na orgány verejnej moci Energetika Druhý strategický prieskum situácie v oblasti energetiky a akčný plán v oblasti energetiky na obdobie 2010 – 2014 Rozšírené sledovanie situácie v oblasti energetiky Doprava Zabezpečenie riadneho vykonávania projektu Galileo a príprava budúcich aplikácií Ďalšie činnosti súvisiace s Balíkom o ekologickej doprave pre rok 2008 Činnosti zamerané na vypracovanie výskumného programu riadenia letovej prevádzky v spoločnom európskom vzdušnom priestore (SESAR) a európskeho systému riadenia železničnej dopravy (ERTMS) Modernizácia vnútrozemskej plavby ako súčasť akčného programu NAIADES Politika súdržnosti Šiesta správa o pokroku v oblasti hospodárskej a sociálnej súdržnosti Správa o dôsledkoch a výsledkoch programov štrukturálnych fondov v období 2000 – 2006 2. Trvalo udržateľná Európa Stratégia trvalo udržateľného rozvoja Plán a správa o pokroku stratégie trvalo udržateľného rozvoja (závery zasadnutia Európskej rady z decembra 2007) Stratégia EÚ pre región Baltského mora Zmena klímy Stanovenie pozície EÚ v súvislosti s konferenciou o zmene klímy, ktorá sa uskutoční v novembri 2009 v Kodani Návrhy na zníženie emisií skleníkových plynov pochádzajúcich z nákladnej dopravy a emisií z lodí Zavedenie aktualizovaného systému obchodovania s emisnými kvótami a činnosti nadväzujúce na bielu knihu o prispôsobení sa zmene klímy z roku 2008 Vykonávanie akčného plánu energetickej účinnosti, vrátane novej iniciatívy týkajúcej sa energetického označovania pneumatík a vykonávacích opatrení súvisiacich s domácim osvetlením a halogénovými žiarovkami Vykonávanie nových právnych predpisov týkajúcich sa podpory využívania obnoviteľných zdrojov energie a strategického plánu pre energetické technológie Biodiverzita a zdroje Vykonávanie akčného plánu pre biodiverzitu vzhľadom na ciele v oblasti biodiverzity na rok 2010 Akčný plán o využití trhových nástrojov na splnenie cieľov súvisiacich so životným prostredím Kozmický priestor Podpora postupného prechodu od výskumu k realizácii konkrétnych činností súvisiacich so systémom Globálneho monitorovania pre životné prostredie a bezpečnosť (GMES) Integrovaná námorná politika Akčný plán pre vytvorenie európskej námornej monitorovacej a dátovej siete Akčný plán pre rozmiestnenie systémov e-námorníctva Podpora vývoja elektronických systémov pre námornú kontrolu (diaľkový identifikačný a kontrolný systém) zo strany Európskej námornej bezpečnostnej agentúry (EMSA) Reforma spoločnej organizácie trhu s výrobkami rybolovu a akvakultúry Poľnohospodárstvo Oznámenie o kvalite poľnohospodárskych výrobkov 3. Realizácia spoločnej prisťahovaleckej politiky Legálna migrácia Prijatie návrhov týkajúcich sa vstupu a pobytu legálnych prisťahovalcov vrátane prijatia konkrétnych odvetvových smerníc Činnosti nadväzujúce na oznámenie o prisťahovalectve z roku 2008 Integrované riadenie vonkajších hraníc Rozvoj agentúry FRONTEX Podpora vytvorenia Európskeho systému hraničnej kontroly (Eurosur) Podpora vytvorenia systému evidencie vstupov a výstupov a programu registrovaných cestujúcich Založenie schengenského hodnotiaceho mechanizmu Spoločná vízová politika Zavedenie vízového informačného systému Začatie prípravných činností súvisiacich s európskou iniciatívou v oblasti cestovania Zabezpečenie správneho uplatňovania dohôd o zjednodušení vízového režimu a uzavretie nových dohôd s ďalšími krajinami Spoločný európsky azylový systém Začatie druhej fázy Spoločného azylového systému Návrhy na vytvorenie európskeho pomocného azylového úradu 4. Občania na prvom mieste Európske občianstvo a základné práva Činnosti nadväzujúce na oznámenie o konzulárnej ochrane Zelená kniha o legalizácií dokumentov v EÚ Spoločný priestor spravodlivosti Aktualizácia nariadenia Brusel I o súdnej právomoci, uznávaní a výkone rozsudkov v občianskych a obchodných veciach Oznámenie o zablokovaní bankových účtov Boj proti terorizmu Oznámenie o chemickej, biologickej, atómovej a rádiologickej hrozbe Akčný plán pre biopripravenosť Akčný plán pre zníženie rádiologického/atómového rizika Dôvera a ochrana spotrebiteľa Oznámenie o nápravných opatreniach pre spotrebiteľov Oznámenie o označovaní v súvislosti s dobrými podmienkami zvierat Zdravie a bezpečnosť Zlepšenie bezpečnosti a fungovania lekárskych zariadení na jednotnom trhu Správa o pokroku týkajúca sa opatrení zameraných na riešenie možných rizík a výhod nanomateriálov pre ľudské zdravie a životné prostredie Pokračovanie vo vykonávaní nariadenia REACH, najmä nových systémov autorizácie a obmedzení pre vysoko nebezpečné chemické látky Civilná ochrana Iniciatíva zameraná na posilnenie reakčných kapacít súvisiacich s civilnou ochranou Rovnaké príležitosti a mládež Oznámenie o otvorenej metóde koordinácie mládeže Zelená kniha o cezhraničnej mobilite mladých ľudí Činnosti nadväzujúce na oznámenie o rozdieloch v odmeňovaní mužov a žien 5. Európa ako svetový partner Rozšírenie Pokrok v rámci prístupových rokovaní s Chorvátskom a Tureckom v súlade so závermi Európskej rady Urýchlenie procesu stabilizácie a pridruženia na západnom Balkáne Vymedzenie budúceho postavenia Kosova. V prípade splnenia podmienok, príprava rokovaní o dohode o stabilizácii a pridružení Európske susedstvo a Rusko Pokrok súvisiaci s novou rámcovou dohodou s Ruskom Ukončenie rokovaní o rozšírenej dohode s Ukrajinou Začatie rokovaní o nových dohodách s Arménskom, Azerbajdžanom, Gruzínskom a Moldavskom Prehĺbenie vzťahov s Líbyou a pokračujúce činnosti zamerané na vykonávanie európskej susedskej politiky s Alžírskom a Sýriou V prípade splnenia podmienok, činnosti zamerané na účasť Bieloruska v európskej susedskej politike Pokračujúce úsilie o dosiahnutie trvalých riešení na Blízkom východe Zvyšok sveta Možné plnenie dohody o rozvoji z Dauha Užšia transatlantická hospodárska spolupráca prostredníctvom vytvorenia Transatlantickej hospodárskej rady Ukončenie rokovaní o novej dohode o partnerstve a spolupráci s Čínou Ukončenie alebo vykonávanie dohôd o voľnom obchode s Kóreou a Radou pre spoluprácu v Perzskom zálive a pokračujúce rokovania s Indiou a krajinami ASEAN Pokračovanie a možné ukončenie rokovaní o dohodách o pridružení s Andským spoločenstvom, Strednou Amerikou a Mercosurom Vykonávanie spoločnej stratégie EÚ a Afrika a prvého akčného plánu Oznámenie o inovácii, výskume, vede a technológiách pre rozvoj Vykonávanie dohôd o hospodárskom partnerstve a ukončenie rokovaní s cieľom obsiahnuť všetky krajiny Afriky, Karibiku a Tichomoria (AKT) Realizácia programu účinnosti pomoci Druhá správa o rozvojovej politike | - [1] Legislatívny a pracovný program Komisie na rok 2008, KOM(2007) 640 v konečnom znení, 23.10.2007. [2] KOM(2007) 502 v konečnom znení, 5.9.2007. [3] KOM(2005) 573 v konečnom znení, 15.11.2005. [4] „Plánovanie a čo najlepšie využitie ľudských zdrojov Komisie s cieľom slúžiť prioritám EÚ“ (SEK(2007) 530), 24.4.2007. [5] Správa o medziinštitucionálnej spolupráci pripravená útvarmi inštitúcií (poznámka 9941 z 30.10.2007) v reakcii na žiadosť pána Itälä, spravodajcu inštitúcií v rozpočtovom postupe roku 2008 (správa A-0069/2007z 29.3.2007).